Skogfoss kraftverk

Skogfoss Kraftverk (russisk: Скугфосс ГЭС) er et vannkraftverk fra 1964 ved Skogfoss i Pasvikelva i Sør-Varanger kommune i Finnmark.

Kraftverket utnytter et fall på 20 meter i elven. Kraftverket er et elvekraftverk, men Enaresjøen er regulert som magasin for alle kraftverkene i vassdraget.

Elven er oppdemmet ved kraftverket og verket har et mindre inntaksmagasin i Langvannet. Som følge av oppdemmingen økte vannstanden med 9 meter og flere gårder og hytter måtte fraflyttes. En samisk gravplass ble også flyttet som følge av reguleringen.

Grensen Norge–Russland går langs elven og tvers over kraftverket. Deler av demningen går over på russisk side av grensen, men en overenskomst sier at Norge disponerer hele området (og Russland alt av de to russiske kraftverkene Boris Gleb og Hestefoss som ligger på grensen).

Det er installert to kaplanturbiner på totalt 48 MW. Midlere årsproduksjon er på 258 GWh. Eier er Pasvik Kraft som er eid av Varanger KraftProduksjon.

Referanser

Kilder

 NVE vannkraftdatabase
 Varanger Kraft
 NVE: utvalgte kulturminner

Kategori:Vannkraftverk i Finnmark
Kategori:Kraftverk i Sør-Varanger
Kategori:Varanger Kraft
Kategori:Kraftverk etablert i 1964
Kategori:Pasvikvassdraget